শহীদ চান্দু স্টেডিয়ামে ব্যাট হাতে এবার আর পারেনি তুষার, পারেনি তার দল দক্ষিণাঞ্চলও। বলতে গেলে তাদের থিতু হতে দেননি পেসার এবাদত ও স্পিনার মোশাররফ হোসেনরা। দক্ষিণাঞ্চলও মুখ থুবড়ে পড়েছে ৫৯.৫ ওভারে মাত্র ১৯১ রানেই। মধ্যাঞ্চলের হয়ে গতির ঝড়টা তোলেন এবাদত। আগের ম্যাচেই করেছিলেন ক্যারিয়ার সেরা বোলিং (৬১ রানে ৪ উইকেট)। নিজের সেরাকে এবার আরেকটু ছাড়িয়ে গেলেন এবাদত। ৩২ রানে ৪ উইকেট নিয়ে দিনটি একান্তই নিজের করে নেন সিলেটের এই গতিতারকা। এই বয়সেও বল হাতে কম জাননি মোশাররফও। তার ঘূর্ণির আবর্তে একে একে ফিরেছেন ৪ ব্যাটসম্যান। ভয়ঙ্কর হয়ে ওঠার আগেই আগের রাউন্ডে জোড়া সেঞ্চুরি করা তুষারকে মাহমুদউল্লাহর তালুবন্দী করেছেন মাত্র ১৪ রানে, শুরু করা মাত্রই জিয়াকে (১) ফেলেছেন এলবিডবিøউ’র ফাঁদে, নিজের বলে নীচু হয়ে রাজ্জাককে ক্যাচে বন্দী করেছেন এক রানে, একটি মাত্র চার মারা রাব্বীর উইকেট চূর্ণ করেছেন কুইকারে। দুজনের বোলিং নৈপুণ্যের পর মধ্যাঞ্চলকে ব্যাট হাতে এগিয়ে নিলেন সাদমান ইসলাম। প্রথম দিনেই তুলে ফেলেছে ২ উইকেটে ১৫৪ রান। আগের রাউন্ডে সেঞ্চুরি করা ওপেনার সাদমান এবার অপরাজিত ৬৬ রানে।